सफलता पाने की संभावना उस शख्स की सबसे ज्यादा होती है जो अपने सपनों को हमेशा ज़िंदा रखता है। कहते हैं 'सबसे ख़तरनाक होता है सपनों का मर जाना'। जिन्हें अपने सपने की परवाह होती है वो दरअसल अपने सपनों को लेकर जिद्द पकड़ने लगते हैं और उनकी ये जिद्द जुनून में तब्दील हो जाती है। और जैसे ही आपके सपने जुनून में परिवर्तित हो जाते हैं उसके बाद मंजिल पाने की संभावना बहुत बढ़ जाती है। भीम सिंह एक ऐसे ही शख्स हैं जिन्होंने अपने सपने को सोते-जागते, उठते-बैठते, खाते-पीते जिया और उसको पूरा करके ही दम लिया। भीम सिंह का एक ही सपना था-खुद की डिजाईन की हुई बाइक बनाने का। और आप यकीन मानेंगे मैकेनिक भीम सिंह ने सामान्य बाइक से पांच गुणा कम कीमत पर चलने वाली बाइक बनाई।